**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 04.10.2025, ora 08.00 – 05.10.2025, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 05.10.2025, ora 07.00**

**RÂURI**

**Institutul Naţional de Hidrologie și Gospodărire a Apelor (I.N.H.G.A.) a emis în data de 04.10.2025, la ora 09:45, atenţionarea hidrologică nr. 83-COD GALBEN, valabilă în intervalul 04.10.2025, ora 10:00 –05.10.2025, ora 09:00, vizând creşteri de debite şi niveluri, cu posibile depăşiri ale COTELOR DE ATENŢIE** pe râurile din bazinele hidrografice: Călmăţui **(judeţele: Olt şi Teleorman)** şi Casimcea – curs inferior **(judeţul Constanţa).**

**Se ridică începând cu data de 04.10.2025, ora 10:00, Avertizarea Hidrologică din celelalte bazine hidrografice avertizate anterior.**

Această atenţionarehidrologică a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către*: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate:* ***CONSTANŢA, OLT şi TELEORMAN*** (3 prefecturi) ***– COD GALBEN.***

**Debitele au fost în creştere** ca urmare a precipitațiilor căzute în interval şi propagării pe râurile din bazinele hidrografice: Suceava, Moldova, Prut (exceptând cursul superior şi cel inferior), bazinele mijlocii şi inferioare ale râurilor: Bistrița, Trotuş, Putna, Râmnicu Sărat, Buzău, Bârlad, pe cursul Siretului, pe râurile din Dobrogea şi doar prin propagare pe cursul superior al Oltului (sector Sâncrăieni–Hoghiz), pe cursurile mijlocii şi inferioare ale râurilor: Someş, Mureş, Târnave, Bega, Timiş, Jiu, Olteț, Vedea, Argeş, Ialomița şi pe cursurile inferioare ale Someşului Mic, Arieşului, Bârzavei, Caraşului, Nerei şi Cernei.

Pe celelalte râuri debitele au fost în scădere, exceptând râurile din bazinele: Vişeu, Iza, Tur, Lăpuş, Crasna, Barcău, Crişuri, Moravița şi cursul inferior al Prutului, unde au fost relativ staționare.

Debitele se situează la valori sub mediile multianuale lunare, cu coeficienți moduli cuprinși între 30-80%, mai mari (în jurul și peste normalele lunare multianuale) pe râurile din bazinele Bârzavei, Nerei, din bazinele superioare şi mijlocii ale râurilor: Ialomița, Moldova, Trotuş, bazinele superioare ale râurilor: Someşul Mare, Târnave, Jiu, Argeş, Suceava, Buzău şi pe majoritatea afluenților Mureşului și mai mici (sub 30%) pe râurile din bazinele hidrografice: Iza, Tur, Crișul Negru şi Crișul Alb.

**Debitele vor fi în creștere** ca urmare a precipitațiilor însemnate cantitativ prognozate și propagării.

Sunt posibile scurgeri pe versanți, torenți, pâraie și creșteri de niveluri și debite pe unele râuri din zonele de deal și munte, ca urmare a precipitațiilor prognozate și propagării.

**DUNĂRE**

**Debitul la intrarea în ţară** (secţiunea Baziaş) în intervalul 04-05.10.2025 **a fost în creștere (2500 m3/s)**, sub media multianuală a lunii **octombrie (3850 m3/s).**

În aval de Porţile de Fier debitele au fost în creștere pe sectoarele Gruia-Vadu Oii și Isaccea-Tulcea și staționare pe sectorul Brăila–Galați.

**Debitul la intrarea în ţară** (secţiunea Baziaş) **va fi staționar (2500 m3/s).**

În aval de Porțile de Fier debitele vor fi în creștere.

**2.** **Situaţia meteorologică în intervalul 04.10.2025, ora 10.00 –05.10.2025, ora 06.00**

**În ţară** vremea s-a menținut deosebit de rece pentru această dată (abateri negative în general de 8...11 grade), deși s-a încălzit în sud-vest, sud, centru și est. Cerul a fost mai mult noros ziua, apoi a avut și perioade de înseninare în regiunile vestice, sudice și parțial în cele estice. A plouat slab în Maramureș, în cea mai mare parte a Crișanei, Moldovei, Transilvaniei, local în Banat, în Muntenia și izolat în Oltenia și în Dobrogea. La munte, la

altitudini de peste 1700 m, au fost și precipitații sub formă de lapoviță și ninsoare. Vântul a suflat slab și moderat, cu ușoare intensificări pe crestele montane. Este strat de zăpadă la munte, la altitudini mari, unde măsura la ora 21,*-*pe platformele stațiilor meteorologice,până la 43 cm la Vf. Omu și 25 cm la Bâlea Lac. Temperaturile maxime au fost cuprinse între 6 grade la Oravița și 19 grade la Sfântu Gheorghe-deltă. La ora 6 se înregistrau valori termice cuprinse între 2 grade Târgu Ocna și 11 grade Sulina. Dimineața și noaptea, izolat, s-a semnalat ceață.

**Observație:**în intervalul de diagnoză au fost în vigoare două atenționări cod galben pentru fenomene meteorologice periculoase imediate emise de către SRPV Bacău.

**La Bucureşti** vremea a fost deosebit de rece. Cerul a fost noros pe parcursul zilei și în prima parte a nopții și mai mult senin în restul intervalului. Trecător, după-amiaza, a plouat slab. Vântul a suflat slab până la moderat. Temperatura maximă a fost de 11 grade. La ora 6 se înregistrau 5 grade la Filaret și Băneasa și 6 grade la Afumați.

**3. Prognoza meteorologică în intervalul 05.10.2025, ora 09.00-06.10.2025, ora 9.00**

**În ţară** în vest, nord-vest și centru vremea se va menține deosebit de rece pentru prima decadă a lunii octombrie, dar în celelalte zone se va încălzi și se vor atinge valori termice în jurul celor specifice datei. Cerul va fi noros și va ploua în Banat, Crișana, Maramureș, Transilvania, jumătatea de nord a Moldovei, iar seara și noaptea și în Oltenia, în jumătatea sudică a Moldovei, local în Muntenia și izolat în Dobrogea. În a doua parte a intervalului, în

sud-vest, pe alocuri se vor acumula cantități de apă de 20...25 l/mp. La munte, la altitudini de peste 1800 m, trecător vor fi și precipitații sub formă de lapoviță și ninsoare. Vântul va sufla slab și moderat, cu ușoare intensificări pe crestele montane, în Bărăgan și în Dobrogea. Temperaturile maxime se vor încadra între 9 grade în Maramureș și 22 de grade în Lunca Dunării, iar cele minime vor fi cuprinse în general între 4 și 12 grade, cu cele mai ridicate valori pe litoral. Pe arii restrânse, dimineața și noaptea, se va semnala ceață.

**La Bucureşti** vremea se va încălzi, iar valorile termice se vor apropia de normele perioadei. Cerul va fi variabil, cu înnorări seara și noaptea, când vor fi condiții să plouă slab. Vântul va sufla slab și moderat. Temperatura maximă se va situa în jurul valorii de 19 grade, iar cea minimă va fi de 7...9 grade.

***II. CALITATEA APELOR***

**Pe râurile interioare**

**S.G.A. Suceava** informează că în data de 04.10.2025, în jurul orei 19:00, a fost semnalată o posibilă poluare a pârâului Strâmbu în comuna Moara ca urmare a refulării de ape uzate de culoare neagră-cenușie, cu miros specific, dintr-un cămin aflat pe traseul rețelei de canalizare, înainte de intrarea în stația de epurare, de unde se scurgeau pe terenurile din vecinătate și în două șanțuri săpate recent, ajungând astfel în albia pârâului. Nu a fost observată mortalitate piscicolă. S.G.A. Suceava a prelevat probe de apă din mai multe secțiuni, urmând să efectueze un control pentru verificarea sistemului de canalizare și a stației de epurare. Se va reveni cu informații.

Pe fluviul Dunărea și pe Marea Neagră nuau fost semnalate evenimente deosebite.

***III. CALITATEA MEDIULUI***

1. **În domeniul aerului**

Nuau fost semnalate evenimente deosebite.

**2. În domeniul solului şi vegetaţiei**

Nuau fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

 **DIRECȚIA COMUNICARE ȘI DIGITALIZARE**